
Νεοελληνική γλώσσα Α΄ Γυμνασίου Εν. 1η

[](https://1.bp.blogspot.com/-EL3NfU72FwI/YHQASC1dfEI/AAAAAAAADak/bxFEqRp4_zI19B3GSpJxlvgM1XFI1hwxgCLcBGAsYHQ/s1500/example-class-photo.png)

**Α :** 1)Το σχολείο είναι ίδρυμα σχεδιασμένο να ενθαρρύνει τους μαθητές να μαθαίνουν υπό την καθοδήγηση των δασκάλων  τους. Οι περισσότερες χώρες του κόσμου έχουν σχολεία ενταγμένα σε εκπαιδευτικά συστήματα, η παρακολούθηση των οποίων είναι συνήθως υποχρεωτική. Τα ονόματα των σχολείων ποικίλουν ανάλογα με τη χώρα, αλλά εν γένει περιλαμβάνουν την πρωτοβάθμια ή στοιχειώδη εκπαίδευση για τα νεαρά παιδιά και τη δευτεροβάθμια εκπαίδευση για τους εφήβους που έχουν συμπληρώσει την πρωτοβάθμια εκπαίδευση.

2) Πως ήταν η πρώτη σου μέρα στο καινούργιο σχολείο; (εντυπώσεις, σκέψεις, συναισθήματα )

**Β Δράσεις:**

**1 )**    Μελέτησε το κείμενο προσεκτικά και απάντησε της ερωτήσεις.

**Αστραδενή   της Ευγενίας Φακίνου**

***[Η Αστραδενή έρχεται με την οικογένειά της από τη Σύμη και πάει πρώτη μέρα στο καινούριο σχολείο στην Αθήνα].***

Ωραία! Λοιπόν, αυτή είναι η τάξη μου! Η Ε3!... Πρέπει να βάλω κάποιο σημάδι για να τη βρίσκω. Καλά θα δω..., γιατί ο κύριος ανοίγει μια πόρτα... Με σπρώχνει απαλά μέσα...

Πρώτα είδα την κυρία μας. Τη δασκάλα μας. Δεν ξέρω αν είναι νέα ή μεγάλη. Έχει μαζεμένα τα μαλλιά της σφιχτό κότσο και φοράει γυαλιά.

«Τι συμβαίνει, κύριε Γιώργο;».

«Μια καινούργια μαθήτρια, δεσποινίς».

(Ώστε είναι δεσποινίς κι όχι κυρία. Δεν έχει παντρευτεί κι είναι μεγαλούτσικη).

«Στη δική μου τάξη βρήκανε να τη βάλουνε... Έχουμε κιόλας 62 παιδιά. Τέλος πάντων. Ευχαριστώ, κύριε Γιώργο».

Στεκόμουνα κάπου κοντά στην έδρα. Κοίταξα την τάξη. Μεγάλη ήτανε κι όμως νόμιζες ότι θα έσκαγε σε λίγο από τα πολλά παιδιά. Είχε τέσσερις σειρές θρανία. Στα πιο πολλά θρανία καθόντουσαν τρία τρία παιδιά. Και είχε και δυο θρανία στο πλάι της έδρας.

«Βρες μια θέση και κάτσε», μου 'πε η κυρία.

Εκεί στη δεύτερη σειρά στο τρίτο θρανίο κάθονται δυο κορίτσια. Συμπαθητικά μου φαίνονται. Προχωρώ προς τα κει. Όταν φτάνω όμως... έχουν κάτσει στις δυο άκρες του θρανίου και κάνουν ότι δε με βλέπουν. Τι να κάνω τώρα; Να τους πω «πήγαινε πιο μέσα...», δεν μπορώ. Κοιτάζω γύρω. Όλοι κάνουν ότι κοιτάνε τα τετράδιά τους. Ξέρω όμως ότι εμένα κοιτάνε. Τι θα κάνω...

Αναστενάζω. Έχει και παρακάτω θρανίο με άδεια θέση. Πάω για κει.

Κάθονται ένα αγόρι κι ένα κορίτσι. Όταν φτάνω έχουν πιάσει κι αυτοί τις άκριες... Κοιτάω γύρω. Τι να κάνω;... Ακούω και κάτι γέλια... Επίτηδες το κάνουνε... Δε με θέλουνε να καθίσω δίπλα τους. Γιατί;... Πρέπει να 'χω γίνει κόκκινη σαν παντζάρι. Γυρνάω το κεφάλι μου και τους κοιτάω. Ν' άνοιγε η γη να με καταπιεί... Στέκομαι εκεί στη μέση. Στο λαιμό μου κάτι ανεβοκατεβαίνει...

«Ακόμα να καθίσεις;», ρωτάει απ' την έδρα της η κυρία.

Τι να της πω... Ότι αυτοί με κοροϊδεύουν;...

«Έλα να κάτσεις στα πλαϊνά θρανία», μου λέει .Πήγα.

* Είναι επιτυχής η επικοινωνία ανάμεσα στην Αστραδενή και τους νέους της συμμαθητές; Ποιον κώδικα επικοινωνίας χρησιμοποιούν και ποιο είναι το μήνυμα; Ποιον θα βάζατε στη θέση του πομπού και ποιον στη θέση του δέκτη; Δικαιολογήστε την απάντησή σας.
* Εντόπισε τα λόγια που απευθύνει η δασκάλα α) στον κύριο Γιώργο β) στους μαθητές και γ) στην Αστραδενή. Για ποιο θέμα μιλάει κάθε φορά και με ποιο σκοπό; Πώς θα χαρακτηρίζατε το ύφος της;
* Υπογράμμισε στο κείμενο δύο ελλειπτικές προτάσεις και στη συνέχεια  μετάφερέ τες στο τετράδιό σου και συμπλήρωσε τους όρους που λείπουν . Γιατί η συγγραφέας προτίμησε τις ελλειπτικές προτάσεις;
* Βρες στο κείμενο δύο απλές προτάσεις και μετάτρεψέ τες σε σύνθετες και επαυξημένες.
* Βρες στο κείμενο μία πρόταση για κάθε είδος: αποφατική, προστακτική, επιφωνηματική, ερωτηματική.
* Η Αστραδενή γυρνά στο σπίτι και αφηγείται στη μητέρα της τις εντυπώσεις της από την πρώτη μέρα στο σχολείο . Γράψε μια παράγραφο χρησιμοποιώντας και διάλογο.

**2) ΑΛΚΗ ΖΕΗ**  :  **Αναμνήσεις της Κωνσταντίνας από τη Γερμανία**

         [*Στο απόσπασμα που ακολουθεί, η δεκατριάχρονη ηρωίδα αναπολεί τις πρώτες μέρες στο Άαχεν και τη γνωριμία της με το περιβάλλον του γερμανικού σχολείου, στο οποίο η μητέρα της εργάζεται ως δασκάλα της ελληνικής γλώσσας.]*

 Μπήκαμε σε μια μεγάλη αυλή στρωμένη με πρασινόγκριζες πλάκες κι ένα μεγάλο στέγαστρο γύρω γύρω.  
         «Ο διευθυντής, ο χερ Χάινερ, μας περιμένει στο γραφείο του», λέει η μαμά. Παίρνουμε ένα διάδρομο με πλακάκια μπεζ και βυσσινιά. Ο διάδρομος ατέλειωτος, μα σ' όλο το μήκος, από τη μια μεριά, απ' άκρη σ' άκρη, παράθυρα και στο περβάζι τους γλάστρες γλάστρες με διαφορετικά λουλούδια και φύλλα η καθεμιά. Στον απέναντι τοίχο, πίνακες. Η καρδιά μου δε χτυπούσε πια, γιατί αποξεχάστηκα και χάζευα.  
         Ανεβήκαμε μια σκάλα, που αντί για κάγκελα είχε άσπρο μεταλλικό δίχτυ κι η κουπαστή της ήταν σκούρα βυσσινιά. Φτάσαμε στον πρώτο όροφο και σταθήκαμε μπροστά σε μια πόρτα, που ο μπαμπάς είπε πως ήταν το γραφείο του διευθυντή. Δεν ξέρω τι άλλο χρώμα πήρα εκτός από το κανονικό χλωμό μου. Σίγουρα θα έμοιαζα με [λειψανάκι](http://digitalschool.minedu.gov.gr/modules/ebook/show.php/DSGL105/229/1690,5412/unit=806" \o "λειψανάκι:| από τη λέξη λείψανο που σημαίνει νεκρό σώμα. Επειδή η Κωνσταντίνα μικρή ήταν πολύ χλωμή, η γιαγιά τής έλεγε πως μοιάζει με λειψανάκι) .Η μαμά χτύπησε την πόρτα κι ο μπαμπάς γύρισε και με κοίταξε: «Κωνσταντινιώ, κουράγιο, αφού σου είπαμε πως είναι ο καλύτερος».  
         Η πόρτα άνοιξε από μόνη της, ο μπαμπάς μ' έσυρε σχεδόν μέσα, μα, πριν μπούμε καλά καλά, ήρθε και στάθηκε μπροστά μας ένας κύριος όχι πολύ ψηλός, με κοκκινωπά μαλλιά και γαλανά μάτια, που χαμογελούσε και φαίνονταν τα κάτασπρα δόντια του.  
         Ουφ! Η καρδιά μου έπαψε να παίζει ταμπούρλο. Εκείνος έσκυψε, με φίλησε και είπε ελληνικά: «Καλώς το παιντί μας». Ο μπαμπάς μού είχε πει πως ο χερ Χάινερ λατρεύει την Ελλάδα και μαθαίνει ελληνικά. Πήγε στο γραφείο του, που ήταν μεγάλο, φορτωμένο με πολλά χαρτιά, κι ανάμεσα στις στοίβες ξεπρόβαλε ένα μπλε βάζο με κίτρινα τριαντάφυλλα.  
         Μας είπε να καθίσουμε, κι εγώ κάθισα στην άκρη άκρη μιας καρέκλας. Έτσι και κουνιόμουνα λίγο, θα 'πεφτα κάτω.  
         Πού είσαι, [Φάρμουρ](http://digitalschool.minedu.gov.gr/modules/ebook/show.php/DSGL105/229/1690,5412/unit=806" \o "Φάρμουρ:| στα σουηδικά η γιαγιά από την πλευρά του πατέρα. Η Κωνσταντίνα έμαθε τη λέξη από τη φίλη της Σίγκριντ),\* ν' ακούσεις τι μου είπε. Πως βλέπει στο πρόσωπό μου ότι θα τα καταφέρω, και δεν είπε πως έχω βλέμμα εξεταστικό, αλλά έξυπνο και θεληματικό. Ύστερα σηκώθηκε και με πήρε από το χέρι να με πάει στην τάξη μου.  
         Η μαμά κι ο μπαμπάς με κοίταξαν σαν να μου 'λεγαν «κουράγιο», μα εγώ δεν είχα πια ανάγκη από κουράγιο. Περπατούσα στους διαδρόμους πλάι στο διευθυντή, προσπαθούσα να μην καμπουριάζω και κοίταζα ολόγυρα με το... έξυπνο και θεληματικό μου βλέμμα, ώσπου φτάσαμε στην τάξη.  
         Όσο ο χερ Χάινερ μιλούσε με τη δασκάλα, εγώ κοίταζα την αίθουσα, που είχε μεγάλα παράθυρα με γλάστρες στα περβάζια και ζωγραφιές στους τοίχους. Τα παιδιά κάθονταν το καθένα σε δικό του θρανίο.  
         Ήταν σχεδόν όλα κατάξανθα με γαλανά μάτια, μα εγώ ξεχώρισα ένα με λοξά σκούρα μάτια κι ένα μαυράκι με σγουρά μαλλιά. Όλα είχαν το βλέμμα καρφωμένο πάνω μου.  
         Ο χερ Χάινερ μού χάιδεψε το κεφάλι κι έφυγε. Η δασκάλα, μια ξανθιά κοπέλα με πρόσωπο γεμάτο πανάδες, μου έδειξε να καθίσω σ' ένα άδειο θρανίο στην πρώτη σειρά. Στο διπλανό καθόταν ένα κοριτσάκι με μαλλιά κόκκινα σαν φλόγες, που μου. Χαμογελούσε.

**3) Αξιολόγηση:**1) Αφού διαβάσεις και το δεύτερο κείμενο να γράψεις μια παράγραφο στη οποία θα συγκρίνεις τις εμπειρίες των δύο παιδιών από την πρώτη τους μέρα στο σχολείο.

2) Γράψε μια επιστολή σε έναν φίλο σου από το δημοτικό που έφυγε στο εξωτερικό και διηγήσου την πρώτη μέρα στο καινούργιο σχολείο.

3)Γράψε στο τετράδιο σου ένα δικό σου παράδειγμα για κάθε είδος πρότασης που μάθαμε.

**ΘΕΩΡΙΑ**

1. **Τα είδη της πρότασης: Γραμματική σελ 112-113**
2. **Παράγοντες επικοινωνίας;** Με τον όρο επικοινωνία εννοούμε την ανταλλαγή μηνυμάτων μεταξύ δύο ή περισσότέρων ανθρώπων. Βασικά συστατικά της επικοινωνίας είναι:

* **Πομπός**: εκπέμπει μήνυμα
* **Δέκτης**: λαμβάνει το μήνυμα. Επιτυχής επικοινωνία: ο δέκτης μπορεί να καταλάβει το μήνυμα που του στέλνει ο πομπός.
* **Κώδικας:** σύστημα σημείων ή σημάτων ή συμβόλων με κανόνες και αρχές (γλωσσικός, μαθηματικών, πληροφορικής, ζωγραφικής, μουσικής, ενδυματολογικός, μιμόγλωσσα)
* **Μέσο επικοινωνίας ή δίαυλος επικοινωνίας:** φυσικός τρόπος μετάδοσης του μηνύματος (πρόσωπο με πρόσωπο επικοινωνία), ή τεχνητός ( τηλέφωνο, η επιστολή, το διαδίκτυο).
* **Μήνυμα**: οποιαδήποτε πληροφορία, ερώτηση, διατυπωμένη σκέψη, επιθυμία
* Οι λειτουργίες **κωδικοποίησης** και **αποκωδικοποίησης** του μηνύματος
* **Συνθήκες επικοινωνίας:** σε ποιον απευθύνεται ο πομπός( π.χ. σε κάποιο οικείο πρόσωπο, σε έναν ανώτερο), σε τι περιβάλλον βρίσκεται( π.χ. φιλικό, εργασιακό), ποιος είναι ο δίαυλος που χρησιμοποιεί και ποιο στόχο επιδιώκει( τι θέλει να πετύχει με το μήνυμα). Η μορφή και το ύφος του μηνύματος επηρεάζονται από τις συνθήκες επικοινωνίας.

Η επικοινωνία είναι επιτυχής όταν η πληροφορία που προσλαμβάνεται είναι ίδια με αυτήν που στάλθηκε. Ωστόσο είναι πιθανό ο δέκτης να μην κατανοήσει πλήρως το μήνυμα ή και να το παρερμηνεύσει. **Η κατανόηση του μηνύματος από την πλευρά του δέκτη εξαρτάται από τους εξής παράγοντες:**

* Από τον κώδικα που χρησιμοποιεί ο πομπός και κατά πόσο αυτός είναι γνωστός-κοινός, τον καταλαβαίνει δηλαδή ο δέκτης.
* Από το επίπεδο γνώσης του γλωσσικού κώδικα.
* Από την σαφήνεια του μηνύματος.
* Από την ψυχική και συναισθηματική κατάσταση στην οποία βρίσκεται ο δέκτης
* Το διαφορετικό μορφωτικό επίπεδο πομπού και δέκτη
* Οι διαφορετικές αντιλήψεις, η διαφορετική τους καταγωγή, η ηλικία

**Γλωσσικός κώδικας**:


α) είναι **δημιουργικός**: στον γλωσσικό κώδικα καινούργια σημεία δημιουργούνται και γίνονται κατανοητά διαρκώς.

β) είναι **ευέλικτος**: μπορούμε μέσω αυτού να εκφράσουμε ποικίλα συναισθήματα, ιδέες, αφηρημένες έννοιες, να αναφερθούμε στο παρόν, το παρελθόν και στο μέλλον.

γ) **μεταδίδεται γραπτά και προφορικά**

δ) **κατακτάται φυσικά** ( μαθαίνουμε να μιλάμε πριν πάμε στο σχολείο)

**Πολυτροπική επικοινωνία:** η επικοινωνιακή μορφή που βασίζεται στο πολυτροπικό κείμενο (κείμενο που συνδυάζει περισσότερους από έναν τρόπους επικοινωνίας για να μεταβιβάσει ένα μήνυμα : γλώσσα, εικόνες, αφίσες, χάρτες, στατιστικοί πίνακες….)

[](https://4.bp.blogspot.com/-4_ciaQvk11g/WbGIyWYcOCI/AAAAAAAAAtQ/Yv5wsgKsVCQ7-ql1p8L1x7aWkpAApORRACLcBGAs/s1600/%CE%B1%CF%81%CF%87%CE%B5%CE%AF%CE%BF+%CE%BB%CE%AE%CF%88%CE%B7%CF%82+(5).jpeg)

Καλό διάβασμα!!!